《过刘氏废圃阮生携酒共酌》
元代·刘崧

晨兴念良友，驾言向南坰。良友喜我来，相邀坐高亭。

兹亭岂无喜，疏井交碧青。云是豪盛时，昔人所营经。

绮罗日高回，花卉扬芳馨。十载事乃非，蔓草萦前棂。

独携一尊酒，言笑得暂停。缅思昔人意，光采如流星。

曷不适真趣，超然外骸形。如何累土木，徒使叹凋零。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。